Papersnake/gushiwen huggingface dataset:
游清老别业
释绍嵩（宋代）

别业青山郭，人烟远更微。
湿花随水泛，长瀑倚空飞。
开箧收诗卷，凭轩对竹扉。
淹留更一醉，应在醉中归。
兰陵王 渔父
杨泽民（宋代）

翠竿直。一叶扁舟漾碧。澄江上、几度啸日迎风，怡怡钓秋色。

渔乡共水国。都属沧浪傲客。烟波外，风笠雨蓑，才掷丝纶便千尺。

飘然去无迹。恣脚扣双船，帆挂轻席。盈钩香饵鱼争食。

更拨棹葭岸，放篙菱浦，才过新栅又旧驿。占江南江北。

堪恻。利名积。算纵有豪华，难比清寂。须知此乐天无极。

有一斗芳酒，数声横笛。芦花深夜，半醉里、任露滴。
芭蕉
王之道（宋代）

秋风鸣玉雨疏疏，嫩绿临窗半卷舒。
似是相知慰牢落，朝来肯寄一缄书。
浣溪沙
陈三聘（宋代）

越浦潮来信息通。吴山不见暮云重。人生何事各西东。

烟外好花红浅淡，寸余芳草绿葱茏。苦无欢意敌春浓。
送简贺州五首
舒邦佐（宋代）

我作送行诗，勤终铺美意。
吾君方急贤，侍从有虚位。
两府多故人，东阁欠奇士。
如送郑尚书，韵必以来字。
题北城马铺
王安中（宋代）

始欲愁生愁未涯，清风白月客辞家。北城下马无肠断，泪墨斜斜涂晚鸦。
占尽风情向小园
赵时韶（宋代）

月下相逢当丽人，嫣然体态皎然身。
谁知一角闲田地，包括乾坤不尽春。
天竺晓行
陆游（宋代）

笋舆咿轧水云间，惭愧忙身得暂闲。
堪笑风中一黄叶，知看天外几青山？
余尝作二诗观者皆喜文卿见余写此卷俾余书之于上 其二
本诚（元代）

莫买田，莫买地，买田置地增家计。西陌东阡恣兼并，不知户役计田至。

大男小女日夜忙，带锁担枷了官事。莫买田，莫买地。

生前将为子孙谋，身后翻为子孙累。
题康湖伟观
王柏（宋代）

苍翠雄盘一古村，新楼面面纳乾坤。
阴晴朝暮天容变，开阖荣乾春意存。
万壑精神融宝鉴，千峰气势拱端门。
松楸冉冉白云下，一盏寒泉罔极恩。
追和戊寅岁上元
苏轼（宋代）

宾鸿社燕巧相违，白鹤峰头白板扉。
石建方欣洗牏厕，姜庞不解叹?萧蝛。
一龛京口嗟春梦，万炬钱塘忆夜归。
合浦卖珠无复有，当年笑我泣牛衣。
送陈尉后之园赏归二首
陈淳（宋代）

岩邑崎岖俗最狞，君来谈笑自风生。
平戎大策方微露，执讯奇功便立成。
百里秋光瓜代及，九重春色笋班荣。
金闺此去应无阻，好把胸中次第行。
减字木兰花 病中
张学象（清代）

病慵思睡。可怜一日长如岁。转转无聊。蹙损蛾眉瘦损腰。

三生转浅。凤台不遇吹箫伴。写恨盈篇。几度追思李易安。
石苍舒醉墨堂
苏轼（宋代）

人生识字忧患始，姓名粗记可以休。
何用草书夸神速，开卷惝恍令人愁。
我尝好之每自笑，君有此病何年瘳。
自言其中有至乐，适意无异逍遥游。
近者作堂名醉墨，如饮美酒销百忧。
乃知柳子语不妄，病嗜土炭如珍羞。
君于此艺亦云至，堆墙败笔如山丘。
兴来一挥百纸尽，骏马倏忽踏九州。
我书意造本无法，点画信手烦推求。
胡为议论独见假，只字片纸皆藏收。
不减钟张君自足，下方罗赵我亦优。
不须临池更苦学，完取绢素充衾裯。
偈颂五十一首
释道冲（宋代）

四九三十六，夜眠如露宿。
冻杀无位真人，走入冰池里浴。
和主司王起（一作和主司酬周侍郎）
刘耕（唐代）

孔门频建铸颜功，紫绶青衿感激同。一篑勤劳成太华，

三年恩德仰维嵩。杨随前辈穿皆中，桂许平人折欲空。

惭和周郎应见顾，感知大造竟无穷。
渔父词（其八）
赵构（宋代）

鱼信还催花信开。花风得得为谁来。舒柳眼，落梅腮。浪暖桃花夜转雷。
木兰花
晏殊（宋代）

紫薇朱槿繁开后。枕簟微凉生玉漏。玳筵初启日穿帘，檀板欲开香满袖。

红衫侍女频倾酒。龟鹤仙人来献寿。欢声喜气逐时新，青鬓玉颜长似旧。
春日 其一
何耕（宋代）

闻道西楼下，香风飏绮罗。无钱沽酒得，不醉奈愁何。

老去春缘薄，慵来睡兴多。闭门终一枕，亦不梦南柯。
满庭芳 重阳真人升霞之后
马钰（金朝）

重阳师父，预指南京。果然得赴蓬瀛。四假凡躯弃下，真性超升。＊仪桥边出现，劝臧公、早做修行。垂教语，遮性命事大，名利休争。更有登州大薛，在终南一遇，端的分明。刘蒋张翁得药，身体康宁。昆明池西人见，向空中、舞袖轻轻。因得道，做神仙，久视长生。
送胡大灵携其门人与幼子作客青齐 其一
何绛（明代）

泰山夜半曾观日，要识秦王无字碑。君去未须惊往事，诗书原不与时宜。
挽周希舜二首
吴芾（宋代）

末俗事浮竞，夫君志不移。
至诚闾里化，纯孝冕旒知。
恬养方安命，骞腾未济时。
一朝埋玉树，空使万人悲。
暑不杂兴
方岳（宋代）

平生多可曹修士，说我唐诗最逼真。
不道蹇驴风雪裹，何如黄犊过此邻。
和石田先生落花诗 其十三
唐寅（明代）

春来赫赫去匆匆，刺眼繁华转眼空。杏子单衫初脱暖，梨花深院自多风。

烧灯坐尽千金夜，对酒空思一点红。倘是东君问鱼雁，心情说在雨声中。
夜泊鲁桥胡中丞驰翰至披襟起坐秉烛读之沨沨乐章声中金石口占奉谢
皇甫汸（明代）

见君晴，别君雨。人向巫阳去，别君云作雨。思君月出云，疑是湘江上，猿啼不可闻。

河水瀰瀰，获此双鲤。赠比琅玕，报匪琼玖。夜中不能寐，起坐理金声。

山月为我明，河水为我清，思君不见那为情。
书所寓
黄庚（元代）

不厌茅庐小，栖栖寄此身。
菊残如倦客，梅瘦似诗人。
有地堪藏拙，无医可疗贫。
并州故乡梦，长忆鉴湖春。
偈
释从密（宋代）

开口不是禅，合口不是道。踏步拟进前，全身落荒草。
八月十九日赏菊
韩琦（宋代）

春英无不惜开迟，秋菊常怀素景悲。惯负晚霜甘索寞，忽逢先闰促离披。

欲移庭槛嫌伤早，拟泛宾罍未入时。自是寒花当守分，一违佳节速人嗤。
九月十日夜望云月偶书此数语
乌尔恭阿（清代）

黑云状如兽，片月来点睛。虽云巧相合，望去如画成。

少焉月相巧，云亦枝叶生。流光本无碍，空际惟孤明。

我妄当在目，因目咸可名。正恐所见浊，兼虑淆太清。

难将须臾影，试语终身盲。夜深月犹落，云敛天更晴。

此景已陈迹，戏论谁当评。
溪庵种蓻六言八首
刘克庄（宋代）

此翁见事常迟，八秩尚移荔枝。
何曾无戴白老，会须有擘红时。
呈晁元默
韩淲（宋代）

九年不见新诗句，闻过名山得胜游。步转高寒灊岳耸，眼明横绝大江流。

留连朔雪僧窗夜，邂逅西风客舍秋。当使胸襟更陶写，乘时谈笑上瀛洲。
浣溪沙
张逸藻（清代）

倦眼慵开半未醒。云鬟低压玉钗横。朦胧扶枕不分明。

破梦有声风着力，惜花留影月多情。夜深无语立银屏。
四明决狱由宁海道中
包恢（宋代）

山童首少发，石老脊多骨。
上犹剑戟关，下没沙碛窟。
曾无好步行，常有失足惊。
前若逢峻拒，后如近使倾。
所幸甚艰难，平生备尝试。
险阻谁能知，乾坤元简易。
乌夜啼（桂花）
吴文英（宋代）

西风先到岩扃。月笼明。金露啼珠滴翠，小银屏。

一颗颗，一星星。是秋情。香裂碧窗烟破，醉魂醒。
莲塘驿（在盱眙界）
李益（唐代）

五月渡淮水，南行绕山陂。江村远鸡应，竹里闻缲丝。

楚女肌发远，莲塘烟露滋。菱花覆碧渚，黄鸟双飞时。

渺渺溯洄远，凭风托微词。斜光动流睇，此意难自持。

女歌本轻艳，客行多怨思。女萝蒙幽蔓，拟上青桐枝。
双调 湘夫人
阿鲁威（宋代）

促江皋腾驾朝驰，幸帝子来游，孔盖云旗。
渺渺秋风，洞庭木叶，盼望佳期。
灵剡剡兮空山九疑，澧有兰兮沅芷菲菲。
行折琼枝，发轫苍梧，饮马咸池。
句
王嵒（宋代）

飞来疑是鹤，下处却寻鱼。
跋蜀人魏致尧抚干万言书
杨万里（宋代）

雨里短檠头似雪，客间长铁食无鱼。
上书恸哭君何苦，政是时代重子虚。
偶书二首
方回（元代）

磊落终休矣，艰难晚见之。
罔知当世事，殊悔少年时。
送何天碧归龙虎山
刘崧（元代）

道人九月江东去，二十四岩烟雾深。落日横峰看雁度，清霜碧雾听猿吟。

山中紫朮堪为酒，灶底丹砂可化金。淮海风尘愁复别，重寻还许托云林。
河满子 寒山
沈善宝（清代）

寂寞疏林落日，凄迷衰草黏天。一片冻云归远岫，倪迂画笔悠一。

只少寻梅踏雪，隔溪遥指吟鞭。

笑向春花丛里，妆成秋树村前。转眼风光都不是，空馀寒雾寒烟。

幸有停车归客，还来石径流连。
雁儿落过得胜令·寻致争不致争
高克礼（元代）

寻致争不致争，既言定先言定。论至诚俺至诚，你薄幸谁薄幸？岂不闻举头三尺有神明，忘义多应当罪名！海神庙见有他为证。似王魁负桂英，碜可可海誓山盟。绣带里难逃命，裙刀上更自刑，活取了个年少书生。
送来机奉母还岭南兼寄社中诸子
释函是（明代）

青青竹笋春船远，白白山云谷日舒。我母畏寒归岭海，而师好日滞匡庐。

四依清苦为徇道，三业精勤胜读书。珍重故园摇落后，十年杨柳梦魂馀。
清明日用杜子美先生清明诗韵写事
徐威（明代）

鞦韆旧俗讲堂东，稚子相呼我半聋。莫对春风思拍拍，应随释氏说空空。

染红濡绿诗魂远，去国怀乡客意同。先冢纸钱投未得，几声啼鸟落花中。
次韵端父和鲜于伯几所寄诗
赵孟頫（元代）

画舸西湖到处游，别来飞梦到杭州。百年底用忧千岁，一日相杭似几秋。

苦忆东南多胜事，空吟西北有高楼。只今赖有刘公干，时写新诗解客愁。
题竹
徐庸（明代）

九重天上被恩荣，冠带归来物外情。闲向碧琅玕底坐，月明吹彻凤凰笙。
垓下行
何景明（明代）

咸阳原上失秦鹿，戍夫入关竞驰逐。君王自负十尺躯，傍人更讶重瞳目。

横行按剑一何威，叱咤四海随指挥。诸侯西向受金印，壮士东归尽锦衣。

阴陵道中夜失援，垓下孤军独迎战。百万王师来震天，八千子弟随飞电。

自言百战当一身，宁知一败损威神。美人帐下看无主，骏马江边弃与人。

楚歌声高暮云伫，孤灯对酒惨不语。盖世英雄力拔山，一夕悲哀泪如雨。

君不见三军缟素行负戈，乌江不渡愁风波。古来失道众所弃，父老虽怜将奈何。
偶成
郑刚中（宋代）

乱寻花木傍山栽，虽有此门未必开。
过眼利名休挽我，年来心地已如灰。
政府生日十首
曹勋（宋代）

朝回宝勒照金狨，彩服熙熙笑语中。
隔坐屏风未为贵，衮衣真是黑头公。
折梅赠答二首
赵蕃（宋代）

送君只数梅花节，开到岭梅君不回。
折得花来有重出，妾惟孤影愧妆台。
劝石集贤饮
杨亿（宋代）

日上三竿宿雾披，章台走马帽簷欹。
祇传祖席觞无算，肯顾尚簷对有期。
芸省繙经终寂寞，柳隄飞鞚好追随。
灵均不醉真何益，千古离骚怨楚辞。
送李处士归山
许彬（唐代）

旧山来复去，不与世人论。得道书留箧，忘机酒满尊。

溪轩松偃坐，石室水临门。应有频相访，相看坐到昏。
巾山广轩
葛闳（宋代）

胜地藏东越，严城从二岑。
万灯迎日旱，孤声出云深。
雪霁茗初试，雨涵山斗阴。
兹焉即方广，有路到天心。
水调歌头（上沈倅）
卢炳（宋代）

再拜识英度，喜气觉飞浮。神清骨秀，元是蓬莱谪仙流。盖去冲摩霄汉。刚向平分风月，半剌岭南州。素蕴未施展，阔步尚淹留。

从此去，朝帝阙，侍宸旒。论思献替、要须直与古人侔。好是羽仪朝著，勒就鼎彝勋业，却伴赤松游。曳杖太湖曲，笑傲八千秋。
醉眠亭
晁端彦（宋代）

人生有出处，两事固希全。达则都廊庙，致君尧舜前。

声名喧宇宙，指顾生云烟。不然早晦隐，纵意乐当年。

第一莫如醉，第二莫如眠。无悔水乡士，子瞻称其贤。

埋照不干世，作亭临清泉。欢来即痛饮，酣谑竟长筵。

陶陶非假寐，泯绝平生缘。尽得杯中趣，常为枕上仙。

影从明月照，名任清风传。愿君遂此志，其乐更相先。

醉无三日醒，欲尽百斛船。境界如古莽，魂梦游钧天。

莫学不佞者，徇禄遭缠牵。进无济世志，退无负郭田。

独醒少意绪，寡睡多烦煎。风波惊性命，鞍马积胝胼。

未得立篱下，应难卧瓮边。区区为宿仕，短咏愧非妍。
修西方十劝 其十
道镜　善导（唐代）

劝君十，念佛常须心口急。思量业海苦轮深，生死忙忙悔难及。
夜泊泗上阻风雨
张耒（宋代）

雨昏古岸断人迹，天黑孤城闭水关。
灯火樽前初拥膝，风云淮上欲移山。
避人鱼鸟那足怪，吹浪蛟龙不自闲。
便使乘桴亦何事，沧波岁晚合知还。
悼庭朴
蒋知让（清代）

百岁中庭朴，惊看绿荫疏。虬枝堕微雨，虫蜕积平除。

称汝婆娑意，惟余寂寞居。高门种槐柳，他日复何如。
山居杂诗九十首
曹勋（宋代）

道人有相访，不求养生诀。
或问琴棋妙，或笑汗漫说。
何州有隐逸，何山富薇蕨。
饭了且分携，日课所不屑。
题吴公济风泉亭
朱熹（宋代）

涧谷居永久，高情未云酬。兹焉发天秘，始造寒岩幽。

上有茂树阴，下有清泉流。结亭倚苍峭，凿磴穷嵌丘。

翠壁自屏立，青藓亦环周。朅来憩永夏，凛若临清秋。

仰空韵笙竽，俯槛锵琳璆。幽听一以会，悠然与神谋。

遐哉超世心，暇日聊娱忧。笑问车马客，谁能淹此留。
读邵康节击壤集二十首 其十一
薛瑄（明代）

排风御气复鞭霆，历览无边造化情。随分自能安至乐，玩心谁复识高明。

先天图有年年运，皇极书为世世经。首尾诗成多寓兴，调高白雪少人听。
述怀五首 其五
潘希曾（明代）

久叹疏慵与世违，扁舟今日是东归。烟霞合我私花柳，天地从东公是非。

万事何心当象局，一尘无路到渔矶。山中故有藏脩地，前辈风流敢庶几。
晤曾庭闻，卸熊子文给谏死难汀州
钱澄之（清代）

并舫双江夜雨吹，疏灯坐对虎头痴。人前屡发怀沙愿，酒后哀头吴帝诗。

鸣𤧑趋朝班已散，当门噀血骂谁知！双峰古署衔杯话。

竟是荆卿死别时！
经王素亨旧居
薛瑄（明代）

野浦荒村访旧居，鸟啼花落碧窗虚。芜园不复栽红药，閒馆曾经看素书。

对酒每怀陶靖节，论文长笑马相如。自从雕鹗因风去，水色山光思有馀。
春间广钧来书将归里门欲改外官
郭筠（清代）

修竹间三径，林庐自在春。水回流水活，门掩杂花新。

志岂求温饱，诗应泣鬼神。思亲数行泪，独感二毛人。
七夕诗（一作李郢诗）
赵璜（明代）

乌鹊桥头双扇开，年年一度过河来。莫嫌天上稀相见，

犹胜人间去不回。欲减烟花饶俗世，暂烦云月掩楼台。

别时旧路长清浅，岂肯离情似死灰。
招斁
刘敞（宋代）

凿井不及水，虽劳乃无功。耕田舍终亩，岁暮安俟丰。

人当少年舍，耳目明以聪。所为患不能，所学患不通。

患之不自勉，老去逾颛蒙。虽复欲自力，岁舍已飘蓬。

譬彼陟大水，不能晓西东。谕尔安可忘，我尝梦周公。
赋百舌鸟
严郾（唐代）

此禽轻巧少同伦，我听长疑舌满身。星未没河先报晓，

柳犹粘雪便迎春。频嫌海燕巢难定，却讶林莺语不真。

莫倚春风便多事，玉楼还有晏眠人。
二月游禅林寺
揭祐民（元代）

溪桃二月逗残红，唤醒寻春到倦翁。骑马度桥观日瀑，支筇转岭听松风。

才通麦气兼花气，政想农功比吏功。安得细民如庶物，离离生意满西东。
戏呈魏评事 其一
徐积（宋代）

北斋有酒夜开门，独酌灯前酒一樽。只被诗魔无处避，待教醉魄战吟魂。
病起惫甚有叹
陆游（宋代）

残年迫衰谢，一病不枯梧。
书倩傍人读，行须稚子扶。
冥心付天地，毕世钓江湖。
无米博佳传，虚名那可图？
次韵傅舍人咏褚邦直葫芦
刘一止（宋代）

山瓢枵腹谩如壶，不学鸱夷肯借酤。清夜玉堂谁伴宿，此时一盏可能无。
诗僧杞上人得旨归鄱阳葬亲二十二韵
黄哲（元代）

白下春容减，红亭丽日升。暂邀芸阁彦，相送草堂僧。

辇毂同文会，旃檀异德称。诗名随处满，华幄自天承。

久被宸衷眷，仍推讲座登。离宫频召对，前席誉材能。

尚食供蒲馔，禅宗问葛藤。龙河朝洗钵，鹿苑夜传灯。

般若翻神贝，袈裟出御缯。抽毫联百咏，挥麈竟三乘。

净洒银河水，清涵玉井冰。虚空常湛湛，行往独兢兢。

陟屺怀芝垄，瞻云别蒋陵。纶音旌孝德，珍翰诔先堋。

寸草慈晖映，双林瑞露凝。逍遥无俗虑，攀饯有佳朋。

祖帐琼花坠，皇京宝树层。江流杯浩渺，岩户锡飞腾。

绮散烟霞动，珠含海水澄。虎溪从惠远，牛渚待袁宏。

莫厌尘缘混，终知雅颂兴。澹湖吟赏遍，来就鹤书徵。
望夫石
王建（唐代）

望夫处，江悠悠。
化为石，不回头。
山头日日风复雨。(山头 一作：上头)
行人归来石应语。
苏澳从军诗 其一
张云锦（清代）

海滨寻废垒，幕府驻征辕。徵将趋风至，分营偃月屯。

冑披生虮虱，笳动啸狙猿。此地犹愁绝，前驱那可言。
南台瑞应阁用壁间张安国韵
范成大（宋代）

冲雨上山头，临云看山脚。松间一弹指，开此宝楼阁。

草鞋方费钱，拂子不暇握。小偈出雷音，千古惊猿鹤。
侍宴饯陆倕应令
萧子显（南北朝）

储皇饯离送，广命传羽觞。侍游追曲水，开宴等清漳。

新泉已激浪，初卉始含芳。雨罢叶增绿，日斜树影长。
吊骆义乌墓二首 其一
张廷寿（清代）

文章正气挟风霜，莫恨当年宰相盲。假使蛾眉能爱士，千秋谁识骆宾王。
会稽大禹庙
谢肃（明代）

每上会稽何所作，长怀帝禹此巡游。山横玉笥藏弓剑，殿绕梅巡护冕旒。

天池平成功有在，春秋飨祀礼仍脩。硕逢海内敦文治，重考龟书布九畴。
送霅川丁世卿宰舒之怀宁
敖陶孙（宋代）

八公草木迎人处，三老风沙上水时。
直使边头行国宝，少年白面且经维。
与谬栓法同行口占分水岭诗
骆罗宪（宋代）

天开万象真图画，日照千林古锦机。
立马溪边看不足，夷犹直待月生辉。
九月梅
潘牥（宋代）

洒扫东篱具菊杯，仙翁折送几枝梅。
绝怜绿萼才先去，能与黄花作伴开。
造物定应无顷刻，未霜早自有春回。
穷山似汝真何数，幸被诗人拈出来。
奉和门下相公送西川相公兼领相印出镇全蜀诗十八韵
杜牧（唐代）

盛业冠伊唐，台阶翊戴光。无私天雨露，有截舜衣裳。

蜀辍新衡镜，池留旧凤凰。同心真石友，写恨蔑河梁。

虎骑摇风旆，貂冠韵水苍。彤弓随武库，金印逐文房。

栈压嘉陵咽，峰横剑阁长。前驱二星去，开险五丁忙。

回首峥嵘尽，连天草树芳。丹心悬魏阙，往事怆甘棠。

治化轻诸葛，威声慑夜郎。君平教说卦，夫子召升堂。

塞接西山雪，桥维万里樯。夺霞红锦烂，扑地酒垆香。

忝逐三千客，曾依数仞墙。滞顽堪白屋，攀附亦同行。

肉管伶伦曲，箫韶清庙章。唱高知和寡，小子斐然狂。
西园堂榭落成种植毕工偶成口号十首呈参政张
周麟之（宋代）

城外青林可当山，横云翠霭郁孱颜。
虚堂一枕林泉梦，如在烟霞缥缈间。
九月十一日北野携酌徐元大池亭宴集
杨理（明代）

西岭登高余兴在，南园此会亦清嘉。行厨送馔来筠径，醉笔题诗渍墨花。

秋水鱼跳声泼剌，夕阳人散影欹斜。一时文采风流目，不数王家与谢家。
春晚事隙偶作
周廷用（明代）

吏道谢迫束，凝神悦闲敞。
纵步缘阶除，流目睇林莽。
荃荑吐芳蕤，山泉发幽响。
风声褰闲帷，月华洞虚幌。
伊予奉王命，阅岁居边壤。
簪笔忝所荷，鼎食规厚享。
英达久暌携，谫薄愈迷罔。
且自饫丹经，聊以遂偃仰。
奉寄章十侍御
杜甫（唐代）

淮海维扬一俊人，金章紫绶照青春。指麾能事回天地，

训练强兵动鬼神。湘西不得归关羽，河内犹宜借寇恂。

朝觐从容问幽仄，勿云江汉有垂纶。
普照寺楚山图
郭天锡（元代）

白衣处士息群机，高阁登临送夕晖。吴地荒凉征马尽，楚山空阔断鸿飞。

画间塔影来朱户，月落钟声隐翠微。直下先人敝庐在，暮年莲社得相依。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其五
程俱（宋代）

清池浸苍崖，草树临绿静。应名洗玉渊，亦号岩花镜。
发华州留别张侍御
刘禹锡（唐代）

束简下延阁，买符驱短辕。同人惜分袂，结念醉芳樽。

切切别弦急，萧萧征骑烦。临岐无限意，相视却忘言。
寄河中杨少尹
贾岛（唐代）

非惟咎曩时，投刺诣门迟。怅望三秋后，参差万里期。

禹留疏凿迹，舜在寂寥祠。此到杳难共，回风逐所思。
杂诗二十七首
曹勋（宋代）

柳浪收晴水拍天，湖边宫殿影相连。
悠扬笛韵惟愁彻，欸乃渔歌何处船。
简如晦
陈襄（宋代）

登阁始闻公府荐，出轓俄拥使旌随。
无人不说南徐守，儒雅风流独一时。
南柯子
侯善渊（元代）

凤去飞还远，鹤随翼羽皋。石中隐玉蛤珠韬。木长沉丁，草秀紫芝苗。

兽变狮麟象，蛇渝化海蛟。鱼分水谷变鲸鳌。人道相通，云步越丹霄。
谋归慰母，喜而成句
李宪噩（清代）

故乡归路不须愁，北去长江皆顺流。好挂双帆渡湘浦，恰逢三月下扬州。

草堂久别贫犹在，桐圃全荒闲更修。且喜慈亲能强饭，海鱼正贱梦初收。
春暮金陵寓舍书怀 其二
吴文溥（清代）

琅琊幕府倚天开，结绮临春旧绿苔。忙杀石头城下水，降帆才过战帆来。
送仲文
梅尧臣（宋代）

三年不出户，孝行闾井闻。
近俗遂知化，岂非由所薰。
御琴趋国门，何必长守坟。
美哉若君子，忠可移於君。
舟行
白玉蟾（宋代）

山锁晓烟迷紫翠，花凝宿雨间青红。快帆幸自泛秋绿，乞与一篙东去风。
悼亡九首
张耒（宋代）

嵩阳道出建春门，同入西都四见春。
谁谓回头隔存没，断肠今作独归人。
送刘伯同侍开府公入觐
张孝祥（宋代）

相公早勒太常铭，康乐当家更典刑。枪急曾看飞鸟过，笔精时作换鹅经。

极知许国心常赤，趁取封侯鬓尚青。若到都城见知旧，为言江汉有浮萍。
牵牛花
徐渭（明代）

叶似青云剪，花如碧玉凌。
鸟来栖不响，朵朵巧垂铃。
寄杨赞图学士（学士与元昆俱以龙脑登选）
黄滔（唐代）

东堂第一领春风，时怪关西小骥慵。华表柱头还有鹤，

华歆名下别无龙。君恩凤阁含毫数，诗景珠宫列肆供。

今日江南驻舟处，莫言归计为云峰。
郊庙歌辞。五郊乐章。雍和
佚名（唐代）

阳月斯纪，应钟在候。载洁牲牷，爰登俎豆。

既高既远，无声无臭。静言格思，惟神保祐.
南楼
郭祥正（宋代）

兀坐南楼夜，栏干俯列星。村遥喧瓦鼓，塔近震金铃。

湿草埋昏瘴，飞虫接小萤。物生皆有理，吾亦委颓龄。
自解
李覯（宋代）

人生何苦要多才，百虑攒心摘不开。
夜月几曾无梦处，春风只管送愁来。
秃毫强会悠悠事，浮世无过满满杯。
看取秦坑烟焰里，是非同作一抔灰。
和靖州判官陈子从山水图十韵·松径晚步
魏了翁（宋代）

松柏不受彫，此亦易知耳。
须看竹有筠，与松相表里。
仲夏久雨初霁
曹骏良（清代）

到枕不成寐，连宵雨更风。晓烟笼半郭，新霁慰三农。

庭藓浓含翠，池荷湿晕红。高槐蝉始嘒，逸韵响晴空。
卞禅人画布袋和尚求赞
释昙华（宋代）

人谓是弥勒，且喜没交涉。
拖个破布袋，到处纳败阙。
祗有一味长，子细为君说。
是什么，乾屎橛。
北京留守王太师挽歌词二首 其二
司马光（宋代）

昔日程文士，中间侍坐宾。游陪惭晚辈，待遇过它人。

方叹龙门远，俄惊马鬣新。西园行乐处，引领但沾巾。
次韵陈兹明五绝句
史弥宁（宋代）

买得湖阴数顷秋，斩新窗户府清流。
了无俗子溷人意，况有清尊浇客愁。
拟玉台体七首·携手曲
欧阳修（宋代）

落日堤上行，独歌携手曲。
却忆携手人，处处春华绿。
春夜同彭兴祖山人集沈茂才宅得阴字
孙继皋（明代）

奋雨还谁问，方春喜客寻。烟霞千里色，杯酒十年心。

公子怜芳草，幽人恋故林。醉归无不可，残月落城阴。
腊中步月二绝
洪咨夔（宋代）

平山堂下解围去，天水堡前经战来。
天地无情一般月，照人霜骨白皑皑。
闷
罗公升（宋代）

帘纤江上雨，送我作飘零。江海飘双鬓，乾坤赘一萍。

兔株空自守，龟筴为谁灵。嵇笔怀忧愤，湘吟苦独醒。

眼看四海白，血洒九天青。萱背占乌鹊，圜扉痛鹡鸰。

无由归海岛，谁为哭秦庭。欲问鄜州信，鸿飞更杳冥。
桃源忆故人
王之道（宋代）

南园最是花多处。门掩绿杨千树。别后几番风雨。碧藓侵苔户。

侬家旧在郊西住。门外远山无数。谁道不如归去。咫尺长安路。
赠江夏卢使君
朱庆馀（唐代）

诗人中最屈，无与使君俦。白发虽求退，明时合见收。

登山犹自健，纵酒可多愁。好是能骑马，相逢见鄂州。
书幸
陆游（宋代）

才薄无能役，穷途不意全。
得书娱晚暮，遇药起沉绵。
漂母能分食，偷儿肯恕毡。
不知从此去，更度几流年？
送税官仇副使诗十首 其九
熊鉌（元代）

彦脩但自脩，逆境堪进德。知我自有天，纯固在学力。
铁笛亭
黄铢（宋代）

一声苍壁裂，再奏蛟龙悲。
事往迹犹在，山空人不归。
夜坐待月次日补吟
卫宗武（宋代）

瑶坛礼碧虚，返次羽人坐。
引脰延月华，吞吐隔翠嶞。
众吻盼流芳，冉冉忽透过。
大规虽微亏，犹喜镜未破。
浮翳从何来，掩蔽仍不果。
连峦一色净，清辉千里播。
爽垲入襟裾，光明生咳唾。
诗翁於此时，枯肠正无奈。
愧乏云锦章，翻然乃高卧。
斯辰怅有怀，无语坐偷堕。
今夕冰轮升，不吟则不可。
预解素娥嘲，免谓翁负我。
偕丁雪塘任秋田孙彦清游柯岩
马赓良（清代）

吾州山水奇，往往出残剩。曹山既著名，何岩复擅胜，遥望山破碎，近即石散迸。

嵌缀亭馆凉，割剥丘壑劲。繁林戴侧厂，修廊蟠曲磴。

崖深闻石气，水清见鱼性。涧香渡幽花，岩音孕清磬。

洵足骋雅怀，况能逃暑病。当年采山石，顽劣遭排摈。

岂知易世后，游屐名山盛。乃知天地间，得失本无定。

名理既彻悟，寸心亦明净。剧饮朋盍簪，陶然尽游兴。
前汉门。博陆侯
周昙（唐代）

栋梁徒自保坚贞，毁穴难防雀鼠争。

不是主人知诈伪，如何柱石免欹倾。
半年
张榘（宋代）

半年留鹤邑，岁晚倦重游。
雪柳带春意，烟芜生暮愁。
怕看新凤历，忍拂旧貂裘。
莫道知心少，相亲有白鸥。
有客
李元鼎（明代）

有客谈遗事，殷勤问往年。情飞沧海外，泪落夜镫前。

荒塞闻鹦鹉，空山泣杜鹃。一尊聊取醉，身世总茫然。
喜符郎诗有天纵
孟郊（唐代）

念符不由级，屹得文抽阶。白玉抽一毫，绿珉已难排。

偷笔作文抽，乞墨潜磨揩。海鲸始生尾，试摆蓬壶涡。

幸当禁止之，勿使恣狂怀。自悲无子嗟，喜妒双喈喈。
春贴子词·皇帝阁六首
司马光（宋代）

漠然天造与时新，根著浮沁一气均。
万物不须彫刻巧。正如恭已布深仁。
奉简在伯四首
赵蕃（宋代）

先生自合饮官壶，野老端宜满眼酤。
白酒酿成聊送汝，未知湿沫与江湖。
代书寄张次律二首
赵蕃（宋代）

道入袁州首问君，却方守舍有宗文。
不知木落风高际，何处登临对夕曛。
月
袁郊（唐代）

嫦娥窃药出人间，藏在蟾宫不放还。

后羿遍寻无觅处，谁知天上却容奸。
应制赏花
徐铉（宋代）

上林春暮紫英开，组绣成帷荫玉阶。
艳逐晨光随时步武，香和轻翠透襟怀。
生成泽广时芳茂，鱼水情通乐韵谐。
禁篽年年陪睿赏，何时梁甫奉燔柴。
送沈康知常州
王安石（宋代）

作客兰陵迹已陈，为传谣俗记州民。
沟塍半废田畴薄，厨传相仍市井贫。
常恐劳人轻白屋，忽逢佳士得朱轮。
殷勤话此还惆怅，最忆荆溪两岸春。
□□□侄送曾立道韵三首 其三
萧立之（宋代）

山中无复物外想，梅花开落又新年。人生已分事多少，拟结诗翁向上缘。
句
孙鲂（唐代）

游子未归去，野花愁破心。（春日途中，《吟窗杂录》）

划多灰渐冷，坐久席成痕。（《江南野录》）

结宇孤峰上，安禅巨浪间。

分开朝海浪，留住过江云。（以上并《金山寺》）

划多灰杂苍虬迹，坐久烟消宝鸭香。（《夜坐》）
佛兰西攻澎
陈梅峰（清代）

酒酣谈往事，慷慨辄低昂。只此一丸地，曾为百战场。

荷兰尝捋虎，郑氏亦亡羊。佛寇频窥此，南洋险北洋。
通叟年兄视以柳侯庙诗三首辄亦有作所谓增来章之美也 其三
晁说之（宋代）

当世容谗贼，他年奈我何。文编兴旧学，诗价重东坡。

木檞开能几，子规啼漫多。罗池碑字灭，犹解彻庭莎。
和邃卿张学士暑夕
余靖（宋代）

危坐空斋暝色低，三金才伏火将西。
烟蒙细草流萤度，月上疏林倦鹊栖。
荃葛野裳交羽扇，桔槔邻圃响蔬畦。
中宵爽气夺炎热，却笑班姬谩惨悽。
和人春日三首 其一
释德洪（宋代）

冰缺涓涓嫩水，柳涡剪剪柔风。滓色尽情澄晓，游丝放意垂空。
点绛唇 风余小集，示从游诸子
陈洵（清代）

尊酒平生，岁寒心素归闲赏。玉梅宫样。先入春风唱。

花信从头，梅逦年光畅。芳菲想。旧兰无恙。语笑疏灯上。
古诗
赵雍（元代）

我居水精宫，远游来朔方。离家近十载，兄弟遥相望。

始见世情薄，纷纷名利场。富贵不可期，人生难忖量。

乾坤本无私，江山叹兴亡。蝉声噪落日，露草啼寒螀。

明月如有情，照我肝与肠。西风动林东，萧然秋意凉。

回首岁云暮，信美非吾乡。展转复展转，愁多知夜长。
落花吟
邵雍（宋代）

万紫千红处处飞，满川桃李漫成蹊。
狂风猛雨日将暮，舞榭歌成人乍稀。
水上漂浮安有定，径边狼籍更无依。
流莺不用多言语，到了一番春已归。
送刘孟冶司令之官四明
喻良能（宋代）

先生行孝人莫攀，平生急禄怡亲颜。
三千曲礼发已白，七十老莱衣尚斑。
秋容新沐江涵天，潘舆低昂御花间。
凭谁为唤吴道子，一写画图连越山。
次李通奉韵见招
洪皓（宋代）

未税南冠为有身，忘形尔汝见情亲。
我诗速客酬嘉节，倾盖从前有几人。
除夜
戴复古（宋代）

扫除茅舍涤尘嚣，一炷清香拜九霄。
万物迎春送残腊，一年结局在今宵。
生盆火烈轰鸣竹，守岁筳开听颂椒。
野客预知农事好，三冬瑞雪未全消。
小重山
蔡伸（宋代）

楼上风高翠袖寒。碧云笼淡日，照阑干。绿杨芳草恨绵绵。长亭路，何处认征鞍。

晓镜懒重看。鬓云堆凤髻，任阑珊。鸾衾鸳枕小屏山。人如玉，忍负一春闲。
训蒙绝句 一贯
朱熹（宋代）

一贯明言忠与恕，教人之意已昭然。当于用处求其一，慎勿悬空想圣贤。
和孙守三月二十七日开宴
毛滂（宋代）

绣段遮檐玉刻樽，扬州春色最先醺。
落花风起舞菌捲，秀岭烟生媚黛分。
酥面锦靴轻转雪，粉吭牙板细留云。
要他桃李长依旧，不借东君借寇君。
游雪窦遣兴
释绍嵩（宋代）

此地人来少，凭栏兴莫穷。
云萝难透日，乔木易高风。
书满闲窗下，云生闭目中。
焚香赋诗罢，顿怀众缘空。
清浪滩
陆应谷（清代）

下船泊滩头，上船泊滩尾。老鸦绕滩啼，行人命在水。

水声怒作绕狮吼，霹雳横飞蛟龙走。罗刹屹立骄向人，巨舟失势吞入口。

篙师持篙与水争，白雨珠跳不住手。一叶随波清见底，纵横出没四十里。

飞鸢跕跕白日愁，君独何为至于此。
次韵酬喻工部雪中见怀
张镃（宋代）

坐厌增冰地，遥思胜热城。
忘名全道用，远俗养诗情。
枕病怜幽独，心交阻合并。
晴春开径在，自断学渊明。
秋日与徐比部宿栖霞寺云谷僧房
金大舆（明代）

仙郎乞假白云司，蹔向东林问远师。
仄径虫喧秋露后，空堂人语夜灯时。
天花不着山中树，细水争流石上池。
灰劫莫教伤往事，且看明月倒金卮。
将至武昌先寄匡山 其二
王苏（清代）

投老闲身一死生，故人况有故乡情。芙蓉不解留王迥，鹦鹉何妨殉祢衡。

短棹萧凉邀月色，新篇悲健杂江声。旧游难访洪厓洞，西望长嗟泪满缨。
投宿龙溪寺夜行迷道者久之
赵蕃（宋代）

已辨龙溪宿，宁知鸟路迂。
林光收琐碎，山月失须臾。
见约虽田父，归尤自老夫。
但知寻野寺，不拟问官途。
将寄豫章以诗先寄文渊秘校
彭汝砺（宋代）

已传灵耗烦晨鹊，更作新诗寄塞鸿。千里薄寒沾暮雨，百壶清塞望秋风。

仙人楼阁重湖外，帝子亭台翠霭中。谢傅未忘丘壑意，待携歌妓醉山东。
代答高君写赠老桧图
周霆震（元代）

江东老桧天下奇，雪霜鍊骨知者谁。干通碧汉星斗垂，野鹤夜过翻云旗。

根吐元气春淋漓，蛰龙守护防颠危。黑风旷劫海倒吹，六合草木纷离披。

伟哉傲兀永奠基，造化留此持坤维。高侯画逼郑与祁，熟视眼空超等夷。

气酣落笔天自随，恍若曲阜林中移。崔嵬樛枝苍藓皮，古藤蔓引怪石欹。

卷舒坐右乃所宜，持赠老拙夫何为。秘藏韬椟时一窥，夜中神彩光陆离。

按图求索吁然疑，被之宝瑟同鼎彝。紫霄鸾凤若可期，变化讵容蝼蚁欺。

扶桑万丈开晴曦，特立丹心朝帝畿。
鹧鸪天 龙凤兜展彦称弟墓
朱祖谋（清代）

纸蝶风旋土一堆。无多老泪著寒灰。残鹃锦树啼还咽，小雁炉寒梦不回。

身后事，眼前来。青山须办骨同埋。便能世世为兄弟，知否人间更可哀。
祝英台·次韵
蒋捷（宋代）

柳边楼，花下馆。低卷绣帘半。帘外天丝，扰扰似情乱。知他蛾绿外眉，鹅黄小袖。在何处、闲游闲玩。
最堪叹。筝面一寸尘深，玉柱网斜雁。谱字红蔫，翦烛记同看。几回传语东风，将愁吹去，怎奈向、东风不管。
句 其一
汪革（宋代）

釜星晚杂出，雨脚晨可歇。
开岁半月湖村梅开无余偶得五诗以烟湿落梅村
陆游（宋代）

我来梅花村，倚杖久伫立。
措哉风雨余，零落绿苔湿。
往年赋诗人，去袂不可执。
明朝梅亦空，感旧百忧集。
澹山岩 其一
张昭远（宋代）

试将□恳种青霄，遂话田畴万里焦。不是湫龙解兴雨，元来滴滴是心苗。
暮春
钱瑞琮（宋代）

园林深处绿成堆，更著松阴一径苔。
烟欲过墙风约转，水将争港石冲回。
断云收雨鸠呼妇，嫩麦盈堤雉应媒。
独有残红春不管，等閒飞入酒卮来。
寄冯使君
贯休（唐代）

端居碧云暮，好鸟啼红芳。满郭桃李熟，卷帘风雨香。

清吟绣段句，默念芙蓉章。未得归山去，频升谢守堂。
雨中夕食戏作三首 其三
陆游（宋代）

粳粒微红愧食珍，蕨芽初白喜尝新。摩挲便腹无忧责，我是人间得计人。
艳曲（四首）
陈言（明代）

轻鬓丛梳阔画眉，翠翘浮动玉钗垂。
醉来咬损新花子，绕树藏身打雀儿。
李珹拙轩
吕本中（宋代）

念彼巧者劳，知此拙者安。拙者固无营，一生长得闲。

子岂真拙者，托此以自安。何尝曳长裾，顾肯卑小官。

世人极变态，翻手覆手间。子独如不闻，默坐安如山。

九衢走红尘，百事不相干。我老始见子，古井久不澜。

赠子拙轩诗，留子静处看。当蒙一笑许，敢言愁肺肝。
涂子野九岁子名驹字千里戏作绝句 其二
孙觌（宋代）

碌碌为生笑阿奴，九龄重见此英雏。千回健走非黄犊，一洗群空定白驹。
题扇 离妇扇
徐积（宋代）

年来不把紫箫吹，玉指掺掺弄素辉。一自征人渡辽去，唯有清风动妾衣。
黎明府见示令叔显谟开国墓志求诗为赋三首
戴复古（宋代）

寄家苕霅上，万里故乡愁。
未入金门奏，还为玉局游。
孤忠徒耿耿，一病竟休休。
为国惜人物，凄然老泪流。
武当八景 其八 璚台霁晓
史谨（明代）

层台屹立楚天西，曙色遥分石径危。玉兔已沈千仞壁，金乌飞上万年枝。

露凝仙掌云犹湿，花覆天坛影渐移。中有长生餐玉者，往来不许世人知。
十五夜玩月同所知
王廷陈（明代）

南楼频迟客，西囿复张筵。赏属清宵厌，心从碧汉悬。

玉轮光始满，纨扇影初圆。竟夕浑忘寐，斜晖益可怜。
华亭百咏 其三十六 袁崧宅
许尚（宋代）

疆场功成后，归来卜一邱。当时应种德，名字播千秋。
春仲省墓
徐绍基（清代）

出自西郭门，微风扇柔枝。蜿蟺九垆山，绀寒云气垂。

彳亍足新愈，道出祖陇陲。既无郁葱树，终鲜屹立碑。

一步一凝睇，当是而更非。尚忆黄莺庙，摄以白云祠。

肃肃谒墓下，有翁前致词。云是泾里来，不问渠能知。

此兆蜘蛛似，土脉人称奇。繄惟予小子，山麓褰书帷。

醴泉汇一源，芝草苗华滋。昔我先人葬，一瓦覆靡遗。

高高祖孑立，蔚为世人师。忠撼葫桥水，孝达金陵逵。

世泽閟未泄，乃衍泾里支。一传吴振铎，七叶经敷菑。

前光恐遏佚，代谢会有时。三世皆反葬，岁岁一来兹。

以此卜壤吉，以此永人思。翁闻言若悟，在德不在陂。

所嗟咫尺地，曾未东西驰。胡然躬省视，日暮患路歧。

封树非古也，四尺防何嶷。眷言栽松柏。缭以坚藩篱。

镌碣寿姓氏，不必盘蛟螭。一心抱尔尔，搦管吾守贻。

祖德愧谢咏，家风追潘诗。行吟抵馆舍，四座春风披。
看梅
甘泳（元代）

独坐匆匆不自适，出门偶见梅花开。自从开辟到今日，此是东风第几回。
秋雨初霁试笔
陆游（宋代）

墨入红丝点漆浓，闲将倦笔写秋容。
雨声已断时闻滴，云气将归别起峰。
斜日半穿临水竹，好风遥送隔城钟。
远游更动轻舟兴，太息何人解见从？
六年冬暮赠崔常侍晦叔（时为河南尹）
白居易（唐代）

鬓毛霜一色，光景水争流。易过唯冬日，难销是老愁。

香开绿蚁酒，暖拥褐绫裘。已共崔君约，尊前倒即休。
大雪过花子峰下有怀仲退南翁兼简志上人
黎廷瑞（宋代）

诗人得意吐还休，长要胸中此境留。
千载风流今始解，剡溪夜半有行舟。
临川家史君坤翁喜雨
许月卿（宋代）

临川鼓舞诵贤侯，闵雨皇皇祈有秋。
昨夜琅函奏霄汉，今朝玉粒雨平畴。
名亭应有东坡记，积粟可宽西顾忧。
我得顺流南浦去，商霖又是济川舟。
偈颂一百零九首
释可湘（宋代）

一脚跨西天，只履驻东土。
缺齿老臊胡，自来行阔步。
儿孙遍地觅踪由，长忆年年十月五。
嗈嗈兮寒雁鸣云，凛凛兮霜风袭户。
过李文正公暮
蒋湘垣（清代）

畏吾村边古时路，桔槔亭畔婆娑树。落日荒榛不见人，谁道先朝相公墓。

公昔承明当直时，经纶密勿天下知。升平宰相风流盛，馆阁文章后辈推。

晚逢北寺纵横日，老臣心事忧时极。伏阙徘徊薄俗嗤，孤忠调护先皇识。

白首丹心二十年，每闻忧国涕泪涟。高皇社稷一朝正，朝廷无事公归田。

康陵已事成仓卒，后来论者何翻覆。大贤之后并凌迟，惨淡秋风号宰木。

零落遗阡事惘然，诸公高义薄云天。曾无碑碣人间识，可信衣冠梦里传。

南中耆旧当时少，华容尚书亦元老。江湖廊庙各有志，男儿何必抽身早。

青史幽沈合一伸，功名节烈两难论。千秋陨涕封疆狱，遗恨中朝无此人。
浪淘沙（再用前韵定出郊之约）
张榘（宋代）

烟缕暗蒙茸。杨柳轻风。雨声多在夜窗中。春水渐生春事去，流尽残红。

新笋绿丛丛。莺语匆匆。一樽同酹定林公。十里长松青未了，山北山东。
虞美人
黄机（宋代）

云情雨意才端的。津鼓催行色。因缘虽浅是因缘。犹胜当初无分、小留连。

刘郎双鬓青堪照。君也方年少。尊前不用苦沾衣。未信桃源别后、路成迷。
赠孟监司赴任三首 其三
李梦阳（明代）

麋鹿游山性，蛟龙卧水心。得云终一起，食野不孤吟。

汝去观沧海，予常慕孔林。何时挈尊酒，同蹑太山岑。
又浩歌吟二首 其二
邵雍（宋代）

嘉善既难投，先生宜罢休。履霜犹可救，灭木更何求。

兽困重来日，鸿飞远去秋。民饥须是食，食外尽悠悠。
碧玉潭
温训（清代）

古潭涵虚无，玉碧濯娟娟。洼然辟水府，疑有蛟龙蟠。

苍山环其外，峭壁摩穹天。倒影下空洞，宿鸟不敢眠。

黝黑湾澴底，欲没百丈弦。始信渊冥内，诸象杳无缘。

画涵群峰静，夜浸星月寒。藤萝织翠缕，怪石吸惊湍。

玄颜淡深碧，空际曳绿烟。造幽自太始，混沌劈其端。

对此心神寂，炯然欲入禅。
次玩鞭亭小诗韵
陈造（宋代）

心事即今惊白发，世情从昔彀黄间。
窦家锦上四百字，只道藁砧山复山。
念奴娇 新柳
许燕珍（清代）

桥边陌上，看如画一抹，层层绿绮。轻暖轻寒时最好，荡飏碧波新水。

嫩叶梳烟，软条掠雨，细细丝难理。瘦腰半捻，如何载得春起。

最爱柔态纤盈，向人绰约，摇曳欺桃李。寒食未过刚二月，小似簸钱年纪。

别馆休攀，离亭莫折，留取东风里。谁吹羌笛，有人愁正无已。
晨至湖上二首 其二
陆游（宋代）

园古逢秋好，身闲与懒宜。空堂赏疏豁，重阁望参差。

竹粉有新意，松风含古姿。低回惭禄米，官事少于诗。
山间晓望
姜特立（宋代）

老来活计不堪闻，啸月吟风自策勋。
不爱黄金三万镒，只求清晓一山云。
方秘监允迪挽诗二首 其二
刘一止（宋代）

同舍西雍四十春，乱离君我两身存。宁惟交道全金石，罕见人间此弟昆。

雅志泽民终莫遂，微言忧国岂堪论。鸬鹚渡口千峰合，悽断西风泪睫昏。
胡少明两书索二程先生画像寄小诗二首
陈长方（宋代）

牛首蒙倛两误传，与人同处最难言。
孟轲出语不惊坐，熟复方能知委源。
简徐宰
方岳（宋代）

西山有蕨北山薇，荷雨锄烟不疗饥。
但得县官如卓鲁，此言只恐未曾知。
寿杨浩斋二首
程公许（宋代）

澒洞风尘涨九垓，万占何事首空回。
隐思示易甲兵洗，商略须先根本培。
望望玺封颁紫阁，骎骎鼎味熟黄梅。
颂言岂为抠衣旧，黄道方期日月开。
天育二老禅惠示经佛偈答以十诗 其七
郑清之（宋代）

懵懂维摩不二门，略无遗嘱付儿孙。普贤若匪刚饶舌，此事如何更吐吞。
送刘公求还庐陵兼属张元亨五首
赵蕃（宋代）

张子虽习旧识，近来乃读新篇。
寄谢青原白鹭，何当共刺江船。
偈颂一百零二首
释绍昙（宋代）

冬至日舒长，这个长多少。
虚空为尺不能量，蟭螟眼中盛恰恰相反好。
盛恰好，衒惑神光，
迷逢达磨。
倚秋千（寓好事近）
张辑（宋代）

人在玉屏闲，逗晓柳丝风急。帘外杏花微雨，罩春红愁湿。

单衣初试麹尘罗，中酒病无力。应是绣床慵困，倚秋千斜立。
寄元均
石介（宋代）

君为儒者岂知兵，何事欣随壁马行。
裴度樽前坐韩愈，赵成帐下立荀卿。
御戎谁道全无策，对壘宁妨一下枰。
须信乾坤养不肖，年三十七卧柴荆。
读晁错传
许氏（宋代）

匣剑未磨晁错血，已闻刺客杀袁丝。
到头昧却人心处，便是欺他天道时。
痛矣一言偷害正，戮之万段始为宜。
邓公坟墓知何处，空对斯文有泪垂。
叠旧岁中秋帖子韵并令梁诗正蒋溥和之 其二
弘历（清代）

嫦娥还守一轮光，彷佛风吹桂子香。今夕三条银烛下，万人昂首眄云匡。
山中吟
陈允平（宋代）

夏日飞火云，枕簟访深僻。
坐此松竹林，冰泉嗽寒石。
社日
赵汝鐩（宋代）

四郊社鼓响枫林，朝雨方晴晚复阴。
稚子求聪多啖藕，佳人怕拙例停针。
饭争簇巧毋嫌杂，酒正逢时莫厌斟。
为问年年鸿与燕，去来相避果何心。
寄蔡彦规兼谢惠酥梨二首
张耒（宋代）

洛川北岸锦屏西，竹树萧萧面翠微。
风月有情常似旧，山川信美不如归。
文章送老甘无用，鱼鸟从游久息机。
寄语长安倦游客，年来何事素书稀。
水调歌头 用崔子由韵
曹伯启（元代）

攀鳞年少志，未要叹羲娥。人生沧海一粟，何在两飞梭。多事蜂衙蜂穴，十载蜗蟠猬缩，勋业任蹉跎。触目世途险，举步强颜多。誓从今，陶颖事，罢研磨。丈夫功名谈笑，一曲饭牛歌。尽道权门炙手，自是臣心如水，犯露肯相过。袖手待真赏，未及鬓生皤。
题鲜于蹈夫墨梅二绝句 其一
张嵲（宋代）

黄帘绿幕护轻寒，犹忆当年叩画栏。红烛泪残人语寂，玉人曾隔绮窗看。
寄罗主管四首
项安世（宋代）

四海罗夫子，乾坤识此心。
貌真南似北，人是古居今。
老大胸怀苦，优游岁月深。
诸公用之武，莫待二毛侵。
香奁和姊氏韵 其三
德月（清代）

小阁閒凭远绪生，香茶独啜不胜清。遥思月下吹箫态，料对乘龙跨凤人。
与继芳重过葑溪草堂有感
秦旭（明代）

数枝沙柳自年年，常忆看花到水边。才薄滥封司马署，家贫惟水葑溪田。

青山白屋遗先业，万竹孤梅慕昔贤。喜得潘郎词赋好，扁舟同宿五湖烟。
送周世宁还
韩邦靖（明代）

离亭落日照秋杯，愁共寒花各暂开。
别去几时还再见，交游如子实多才。
洞庭木叶秋仍下，巴峡猿声今正哀。
鸿雁南飞还北上，可能无意寄书回。
舟行即景
徐瑞（宋代）

江流千丈碧，崖树一枝红。临眺延缘久，扁舟我欲东。
江西泊舟后作
李才（宋代）

江水冥冥沙石阴，一舸行尽春已深。浪花绿蔓曳锦带，短芦刺水抽玉簪。

饥鱼未沈波面筒，小舫正横溪上风。清辉濯尽远山碧，白鸟飞入苍烟丛。
游称心寺
宋之问（唐代）

释事怀三隐，清襟谒四禅。江鸣潮未落，林晓日初悬。

宝叶交香雨，金沙吐细泉。望谐舟客趣，思发海人烟。

顾枥仍留马，乘杯久弃船。未忧龟负岳，且识鸟耘田。

理契都无象，心冥不寄筌。安期庶可揖，天地得齐年。
送刘克昌文显二首
赵蕃（宋代）

柳暗知津君送我，江临快阁我辞君。
君行过我南山塔，为道长怀日暮云。
句
李宋卿（宋代）

潮来潮退东西渚，云起云收前后山。
和张簿宁国山门六题·涟漪洞
梅尧臣（宋代）

流泉决决出洞底，自有细浪非风吹。
山花逐水到山下，漏泄人间春未知。
题人画扇十首
曹勋（宋代）

雪余蒲苇衬沙黄，野水寒清雁半翔。
柳下摇风云漠漠，飞鸣应喜下潇湘。
秋山吟
施肩吾（唐代）

夜吟秋山上，袅袅秋风归。
月色清且冷，桂香落人衣。
题妙寂寺
陈宓（宋代）

寺古静还僻，小窗幽更深。
观时知句眼，读易见天心。
霜露宵增感，烟云晓见侵。
独坐思往昔，愁绝泪盈襟。
失调名
张枢（元代）

金谷移春，玉壶贮暖。
九日柬敷五
李东阳（明代）

九日忽相过，胡不驾我车。幽怀属有托，苦无故人书。

林壑费跻厉，城市多湫淤。世事屡不适，吾心恒郁纡。

城西有精舍，旷野临通衢。茂林对脩竹，足以宁形躯。

君行倘未遂，匹马不相呼。
烟雨楼
赵廱（宋代）

画栋飞云暮霭寒，楼台城堞有无间。烟收雨霁曾看否，见尽东南万叠山。
八声甘州·寄参寥子
苏轼（宋代）

有情风万里卷潮来，无情送潮归。问钱塘江上，西兴浦口，几度斜晖？不用思量今古，俯仰昔人非。谁似东坡老，白首忘机。
记取西湖西畔，正春山好处，空翠烟霏。算诗人相得，如我与君稀。约它年、东还海道，愿谢公雅志莫相违。西州路，不应回首，为我沾衣。
蝶恋花 立夏前一日
劳纺（清代）

剪剪东风侵绣户。吹绿苔痕，还又吹轻絮。蝴蝶翩跹飞不去。

十分春色将如许。

燕子呢喃花外语。商略芳春，明日归何处。檐底蛛丝千万缕。

玲珑欲罥斜阳住。
舟过良渚
张镃（宋代）

船出修门未有诗，直须凤口汎晴溪。
缘何独景方吟得，拙句频年不立题。
过西海子看新荷
王照圆（清代）

凉亭水榭映朝霞，碧沼初开菡萏花。海子西头杨柳岸，绿烟深处是仙家。
和致政林存斋稚圭
王迈（宋代）

东邻南极老人星，音吐洪亮眼晶荧。
诸郎个个佳宁馨，长者早占千佛经。
仲季锐如刃发硎，三珠粲烂照户庭。
老人散策傲郊坰，健笔哦诗惊六丁，
仰天高唱雨霖铃。餐和毓粹养灵扃，
炼和无知如鹤形。文堂纵谈耳惊霆，
硬语盍作盘盂铭。笑渠教谄儿懒听，
只今人物混渭泾。贤者聚类醒萍，
报复未已况调停。我狂畏暑卧风棂，
日夕西望忧朝廷。何时乾坤得清宁，
未信日月长昏冥。不必餔糟学独醒，
不烦餐菊制颓龄。支驾皇舆待騋駉，
问讯谁来坐东厅。老成自有典刑，
尚父须符渭卜灵。
自汤还都经龙门北溪赠张左丞崔礼部崔光禄
韦嗣立（唐代）

栖闲有愚谷，好事枉朝轩。树接前驱拥，岩传后骑喧。

褰帘出野院，植杖候柴门。既拂林下席，仍携池上樽。

深期契幽赏，实谓展欢言。末眷诚未易，佳游时更敦。

俄看啸俦侣，各已共飞鶱.延睇尽朝日，长怀通夜魂。

空闻岸竹动，徒见浦花繁。多愧春莺曲，相求意独存。
夜坐示进之兼怀文叔
赵蕃（宋代）

贫病人谁数，情亲肯见存。
掩窗同此夜，拨火共残温。
未暇饭饱吃，且从文细论。
平生松谷老，同姓与君敦。
春日独酌十首 其七
郭祥正（宋代）

春日何迟迟，万物涵阳晖。君看源上桃，并蒂花满枝。

双双梁间燕，营巢知所归。凌霄附长松，托根亦有依。

馀生如不饮，无以谢芳菲。
梨花得红字
雷渊（金朝）

雪作肌肤玉作容，不将妖艳嫁东风。梅魂何物三春在，桃脸真成一笑空。

雨细无情添寂莫，月明有意助丰融。相如病渴妨文赋，想像甘寒结小红。
寓江陵能仁僧舍二首
王炎（宋代）

客里岁月晚，春生梅柳枝。
弟兄嗟别久，儿女话归迟。
拙直将安用，飞腾敢自期。
老支刚笑我，底事作痴儿。
和仲孺前韵约赏展江海棠及简仲弓述之 其二
邹浩（宋代）

一日秋阳十日寒，李下多机难整冠。戴崇彭宣各天性，玉斧何当新月团。
怀胡则大
贡奎（元代）

疏林日暮雨潸潸，睡起秋声满树间。高阁卷帘人北望，短帆随雁客南还。

栖迟自觉身全懒，忧患潜惊鬓欲斑。应有山灵回俗驾，不妨长日掩云关。
索酒
李覯（宋代）

不醉多愁醉多病，几回爱酒又停杯。
死生若是有天命，莫放愁来任病来。
观文殿学士赵公挽词
楼钥（宋代）

授受唐虞际，从容平勃閒。
宗英谁柄用，人望属槔閒。
晚侍经闱读，寖登规殿班。
帝乡留不住，归去老湖山。
金缕曲 阑干
李佩金（清代）

梵字随花转。正销凝、孤鸿影里，斜阳庭院。一桁翠帘波瑟瑟，依约隔花曾见。

渺天际、娇云弄晚。背立东风空徒倚，奈离愁、曲曲都萦满。

认千点，啼红怨。

低徊怕向闲池馆。剩依然、杏梁双燕，惜春微叹。寂寞海棠红晕近，只是看花人远。

再软踏、苔衣寻遍。十二碧城天似水，嵌玲珑、夜月春痕浅。

又试拍，轻魂唤。
宋行朝
刘鸿渐（明代）

海上崎岖度浅湾，宋家遗迹绿芜间。西边不见銮舆返，行殿犹存在蔚山。
送章碣赴举
罗隐（唐代）

苹鹿歌中别酒催，粉闱星彩动昭回。久经罹乱心应破，

乍睹升平眼渐开。顾我昔年悲玉石，怜君今日蕴风雷。

龙门盛事无因见，费尽黄金老隗台。
六月得顾立方书
陶金谐（清代）

已办休官计，如今真是归。惟怜敬姜泪，不见老莱衣。

兰砦愁听雨，松门空掩扉。月明华表鹤，尚绕白云飞。
题扇 其三
韩淲（宋代）

一山晴日一林风，僧舍人家杳霭中。行自章泉过怀德，依稀图画略相同。
登一杯亭 其二
韩淲（宋代）

旄麾谁不典方州，何事邦人记昔游。时令纵非名转盛，灵山如画水西流。

吾侪只得诗模仿，尔辈焉知酒拍浮。却忆环滁最佳处，醉翁亭子至今留。
夏日杂言 其一
李浃（宋代）

长夏敞幽轩，开窗依萝樾。燕寝乐虚明，房廊步曲折。

松响风初来，云归雨乍歇。仰视天宇清，林暝山吐月。

月色孤泠泠，素心托高洁。
西省对花忆忠州东坡新花树，因寄题东楼
白居易（唐代）

每看阙下丹青树，不忘天边锦绣林。西掖垣中今日眼，

南宾楼绣去年心。花含春意无分别，物感人情有浅深。

最忆东坡红烂熳，野桃山杏水林檎。
句
焦宗古（宋代）

南阳客自称龙卧，东鲁人应叹凤衰。
禅人并化主写真求赞 其一七五
释正觉（宋代）

是个人，欠精神。家风青天没四壁，事业白云閒一身。

古涧之津，枯木之春。水曲折而归大海，华次第而趁芳辰。
次韵阎甥伯温池上八首
晁补之（宋代）

诛茅斩恶木，众卉方以朋。
掘沙到沮洳，方复见此澄。
客来恍异境，物象初不增。
以此自诳目，果下能日乘。
送张圣民学士知登州
梅尧臣（宋代）

慕君才行美，风义亦倜傥。
在远恨未逢，既近不屡往。
非以近为轻，恃易遂成曩。
倏为东牟守，别我驻征鞅。
又作千里遥，依然复怀想。
昔闻之罘山，秦碑元有两。
一存东顶中，一在西顶上。
篆实丞相斯，缺剥不可仿。
愿言试历览，闻见欲以广。
海晴望石桥，神仙事欻怳。
始皇安得长，阴怪役罔象。
桥断水无涯，焉知有方丈。
迩者地出金，发掘怀沃壤。
良民皆逐末，兹事谁用长。
凡为二千石，唯在劝耕纺。
幸君经术高，教化人所仰。
女耕田行
戴叔伦（唐代）

乳燕入巢笋成竹，谁家二女种新谷。
无人无牛不及犁，持刀斫地翻作泥。
自言家贫母年老，长兄从军未娶嫂。
去年灾疫牛囤空，截绢买刀都市中。
头巾掩面畏人识，以刀代牛谁与同？
姊妹相携心正苦，不见路人唯见土。
疏通畦垄防乱苗，整顿沟塍待时雨。
日正南冈下饷归，可怜朝雉扰惊飞。
东邻西舍花发尽，共惜余芳泪满衣。
读李白集
郑谷（唐代）

何事文星与酒星，一时钟在李先生。

高吟大醉三千首，留著人间伴月明。
会僚属赏海棠偶有题咏
宋光宗（宋代）

浓淡名花产蜀乡，半含风露浥新妆。
妖娆不减旧时态，谁与丹青为发扬。
湖上
宋祁（宋代）

嵩騩凌秋爽气来，川原高下一屏开。
溪云尽日无还意，正自天边作雨回。
宴后题府中水堂赠卢尹中丞（昔予为尹日创造之）
白居易（唐代）

水斋岁久渐荒芜，自愧甘棠无一株。新酒客来方宴饮，

旧堂主在重欢娱。莫言杨柳枝空老，直致樱桃树已枯。

从我到君十一尹，相看自置府来无。
社日过山庄
吴稼竳（明代）

背依丛竹面清溪，茅屋萧疏类瀼西。
儿子社钱无用觅，田家秋瀼且相携。
梁间已去将雏燕，阶下新行傍母鸡。
一束荆薪兼蕴火，不愁山路夜归迷。
梁父吟
张时彻（明代）

朝上泰山，郁何盘盘。
崩崖薛嵥，石齿阑班。
暮上泰山，白日西匿。
前有榛莽，后有鬼蜮。
泰山巍巍，鲁邦所宗。
智矣齐相，七国之雄。
虞罗藏机，蜂虿致螫。
口舌之微，惨惨戈戟。
玉楼春
欧阳修（宋代）

艳冶风情天与措。清瘦肌肤冰雪妒。百年心事一宵同，愁听鸡声窗外度。

信阻青禽云雨暮。海月空惊人两处。强将离恨倚江楼，江水不能流恨去。
句
赵匡胤（宋代）

未离海底千山暗，才到天中万国明。
最高楼·花解笑
马子严（宋代）

花解笑，冷淡不求知。长是殿、众芳时。鲜鲜秀颈磋圆玉，洛阳翠佩剪琉璃。向人前，迎茉莉，送荼。

几欲把、清香换春色。费多少、黄金酬不得。梅雨妒，麦风欺。细腰空恋当心蕊，同时犹结旧年枝。谢家娘，将远寄，待凭谁。
次韵晋陵吴秀才传见贶
刘挚（宋代）

予本疏野人，出处心已果。孔患四未能，嵇慵二不可。

长年足忧劳，中怀幸安妥。风疡卧疲躯，手足困挛跛。

思君淳乎淳，处俗我为我。玉轸黄金徽，手开万古锁。

天地自然声，听者不敢惰。君有元气舟，微风以为柂。

我亦薄外机，庶不撄世祸。傥伴荆州行，春江醉轻舸。
和赵同叔见寄韵
胡仲弓（宋代）

满园桃李手亲栽，治世何尝弃不材。
可恨天南流落客，九霄雨露不曾来。
对月了残经二首
释智朋（宋代）

心洞明，眼豁开。
未后句，绝安排。
未曾展卷，明月自来。
谷雨后一日子大再有诗次其韵
王炎（宋代）

花气浓于百和香，郊行缓臂聊翱翔。
壶中春色自不老，小白浅红蒙短墙。
平畴翠浪麦秋近，老农之意方扬扬。
吾侪饱饭幸无事，日繙芸简寻遗芳。
閒中更觉春昼长，酒酣耳热如清狂。
自怜藿食徒过计，袖手看人能蹶张。
寄题任子严漕使盘园
张镃（宋代）

身即林园不世功，喜惊今乃有人同。
规模内相雄文里，景物时贤杂咏中。
前辈风流何敢似，后来评论想能公。
谁曾寤寐声形隔，真乐从兹触处通。
王山人桃花牛歌
乌斯道（明代）

王山人，王山人，天地之间六尺身。身着短布袍，头戴折角巾。

倒身桃花牛，日日弄晴云。昨日我向桃源去，去觅山人结茅处。

山人正身桃花牛，不下牛来笑不休。牛身乾净白于雪，乱点馀花喷猩血。

爱身不是王山人，一生空与寻常别。王山人，王山人，尔如何。

昔年曾走燕山道，五花骏马金盘驼。今岁身牛行荦确，毕竟胸中有真乐。

气吞百万五陵儿，始可身牛作狂客。王山人，王山人，更办乌盐角，高吹紫芝曲。

五湖四海春茫茫，桃源市上千山绿。
子规
陈恬（宋代）

暮春春已晚，不见子规飞。
莫是无归处，山禽不劝归。
题斋壁
陆游（宋代）

二十余年此结茆，园公溪父日论交。
风翻半浦乱荷背，雨放一论新笋梢。
隔叶晚莺啼谷口，唼花雏鸭聚塘坳。
出门行罢还无事，借得丹经手自抄。
采桑曲
曹勋（宋代）

鸣鸠初拂羽，桑叶破新萌。
采采不盈菊，攀多力未生。
春服浥朝不，晓日映妆明。
语学流莺巧，身同飞燕轻。
使君劳借问，夫婿自专城。
梅花集句 其一七七
李龏（金朝）

寻芳愁路尽，山寺始花开。独上高楼望，伤春不易裁。
满江红 同二泉师登金山作
冯煦（清代）

携手危岚，剩旧隐、重到未荒。汀洲外、乱帆孤垒，何限凄凉。

北府兴衰归逝水，东山哀乐付残阳。奈十年、兵甲倦登临，秋树苍。

漂零久，思故乡。百端恨，对茫茫。算白沤无恙，尚识清狂。

更倚天风凝望极，大江东去海云黄。问甚时、归去理渔竿，烟屿旁。
伤春
赵汝鐩（宋代）

飞蝶捎风絮，鸣禽恋午檐。
不知春去未，但觉绿阴添。
水调歌头 渡长荡湖望三茅峰
陈维崧（清代）

我住太湖口，四面匝烟鬟。周回萦青缭黛，中托白银盘。

且纵龙宫一苇，耕破琼田万亩，笑傲水云宽。篷背唱铜斗，沙尾辨金坛。

雪浪吼，大鱼出，矗如山。茅家兄弟笑我，前路足风湍。

君自骖鸾翳鹤，我自骑鲸跨鲤，各自不相关。挥手谢之去，吹笛弄潺湲。
寄公择兼问讯季益二首
赵蕃（宋代）

孺子家何在，溪边百尺台。
句追唐甫白，词鄙汉邹枚。
此士诚高遁，诸公谩挽推。
因过问消息，几日送诗来。
谢潘令卫惠松木
郑刚中（宋代）

子美欲得广厦千万间，大庇天正宗是士俱欢颜。
嗟我一室久疏陋，风飘雨剥堵不环。
欲具茅茨小编葺，斤斧四顾家无山。
谁谓潘郎坐华屋，肯为湫隘兴永叹。
惠以南山好松板，翦伐毁就皆丸丸。
我今朴斩遂有日，居处可望奄冗宽。
方知广厦庇寒士，子美之论非高谈。
古人骨朽高义尽，习为鄙吝风俗悭。
皆使如公眼青白，古人风义当复还。
吾闻渊明谢主人，冥报止谓因盘餐。
公今饭我德何啻。渊明诗来犹可攀。
堋口逢友人
卢殷（唐代）

艰难别离久，中外往还深。已改当时法，空馀旧日心。
感寓 其十四
刘弇（宋代）

翩翩外黄儿，片玉驻青春。鏖兵彼项籍，菅艾视吾民。

从容出谈彼，桑梓脱沉堙。翻咄蹈海客，胡为苦逃秦。

射戟与弄丸，解粉竟劳神。生子不蚤慧，惜哉襄城人。
靖州道中溪水清驶可爱
薛瑄（明代）

石淙急泻响奔雷，溅沫跳珠雪涌堆。正苦荒山劳降陟，且随流水共萦回。
山花子·春愁
陈子龙（明代）

杨柳迷离晓雾中，杏花零落五更钟。寂寂景阳宫外月，照残红。
更化彩衣金缕尽，虫衔画粉玉楼空。惟有无情双燕子，舞东风。
海棠
缪鉴（元代）

滴滴妖娆睡未醒，碎花犹带马嵬尘。
少年正抱忧时恨，更有因花比太真。
郡圃雪销已尽惟馀城阴一街雪
杨万里（宋代）

阳林日暖雪全销，阴径琼瑶尚寸高。半疋斜铺白花锦，倩谁裁作水霜袍。
春晓曲
刘仔肩（明代）

紫丝复帐流苏结，云母屏风叠香雪。
门前娇柳乳鸦啼，暖漏香香晓将彻。
花枝入帘红尚小，兰露着衣香不歇。
江南行客归未归，芳草春风满城阙。
一寸金·秋感
吴文英（宋代）

秋压更长，看见姮娥瘦如束。正古花摇落，寒蛩满地，参梅吹老，古龙横竹。霜被芙蓉宿。红绵透，尚欺暗烛。年年记、一种凄凉。绣幌金圆挂香古。
顽老情怀，都无欢事，良宵爱幽独。叹画图难仿，橘村砧思，笠蓑有约，莼洲渔屋。心景凭谁语，商弦重、袖寒转轴。疏篱下、试觅重阳，醉擘青露菊。
八六子
秦观（宋代）

倚危亭，恨如芳草，萋萋刬尽还生。念柳外青骢别后，水边红袂分时，怆然暗惊。

无端天与娉婷。夜月一帘幽梦，春风十里柔情。奈回首欢娱，渐随流水，素弦声断，翠绡香减，那堪片片飞花弄晚，蒙蒙残雨笼晴。

正销凝。黄鹂又啼数声。
九月八日类试别所与同事饮而痁作
魏了翁（宋代）

彼颛氏子太鸱张，药裹丹瓢为汝忙。
堆案文书埋白日，闭门风汝厄重阳。
酒尝友我胡为崇，菊亦愁余未肯黄。
閒玩群阴藏九九，花长身健竟须償。
游龙门分题十五首·山槎
欧阳修（宋代）

古木卧山腰，危根老盘石。山中苦霜霰，岁久无春色。
不如岩下桂，开花独留客。
西江月
萧廷之（宋代）

一二复临养火，免难沐浴潜藏。分明变化在中央。结就玄珠片分。

还返归根脱体，守城抱一提防。黄庭来往是寻常。恍惚之中纵放。
云溪观竹戏书二绝句
陆游（宋代）

溪光竹色两相宜，行到溪桥竹更奇。
对此莫论无肉瘦，闭门可忍十年饥。
偈四首 其一
释守智（宋代）

紧峭离水靴，踏破湖湘月。手把铁蒺藜，打碎龙虎穴。

翻身倒上树，始见无生灭。却笑老瞿昙，弹指超弥勒。
乌江望霸王庙
黄淳耀（明代）

英雄垓下尽，尺土占江濆。虎失关中势，龙嘘霸上云。

人怜公百战，鬼阅汉三分。薄暮风涛恶，疑崩钜鹿军。
黄鹤洞中仙 藏头 拆起京字
王哲（金朝）

兆看余灯，练阳周镜。照他人，返逼驱儿省。下清中莹。＊出银＊面。菱花静。似韬光不骋驰。儿惺内观真景。
桃花庵遇仙记
唐寅（明代）

那时那日此门中，桃花树下初相逢。
只见仙人种桃树，未闻仙人看花红。
朝朝期待仙人顾，日日桃花笑春风。
忽闻仙踪一朝至，桃花人面分外红。
桃花谷里桃花仙，桃花美人树下眠。
花魂酿就桃花酒，君识花香皆有缘。
美酒消愁愁不见，醉卧花下枕安然。
花中不知日月短，岂料世上已千年。
不入浊世凡尘染，情愿枝头做花仙。
春来三月香风送，便是花奴问君安。
哭容倅舅氏二首
刘克庄（宋代）

尚记陪言笑，如今叫不应。
儿分身后俸，僧上殡前灯。
宅有遗基在，田无一亩增。
问天何至此，在日以廉称。
寄黔州马常侍
白居易（唐代）

闲看双节信为贵，乐饮一杯谁与同。

可惜风情与心力，五年抛掷在黔中。
或传有归期陈时发饷灵寿杖求诗
汪藻（宋代）

圣恩端许返柴荆，便合跏趺过此生。九节烦君持送似，人间险处不重行。
别仲时 其三
周孚（宋代）

童乌已黄土，其奈太玄何。尚喜熊儿在，能为田父歌。
池上双凫
薛涛（唐代）

双栖绿池上，朝去暮飞还。
更忆将雏日，同心莲叶间。
吴门田家十咏 其七
毛珝（宋代）

村村鼓笛乐秋成，露未凝霜水未冰。无赖酒家偏罔利，隔年早挂上元灯。